8.000 nye ladepunkter sidste år

Det er teoretisk blevet nemmere for elbilister at finde et ledig ladepunkt. Sidste år kom der nemlig procentvist flere nye offentlige ladepunkter end der kom elbiler på vejene. Det samlede antal ladepunkter i Danmark er nu på 17.368 – en stigning på 89 procent i forhold til 2022.

I løbet af 2023 voksede elbilbestanden med 78 procent. Dermed er der færre elbiler per ladepunkt end ved udgangen af 2022. Ved indgangen til 2024 var der 11,5 elbiler pr. ladepunkt. Ved indgangen til sidste år var der 11,9. Lidt har også ret.

Antallet af lynladepunkter, altså ladere med en effekt på mere end 100 kW, blev mere end fordoblet. Til gavn for elbilister på langture. Ved udgangen af december måned var der knapt 1.600 lynladepunkter.

På trods af den positive udvikling i antallet af offentligt tilgængelige ladepunkter, skal der endnu mere fart på udrulningen, mener De Danske Bilimportører.

– Elbilernes popularitet vokser markant, og allerede i 2024 kommer de til at udgøre over 50 procent af nybilsalget. Det stiller store krav til nem og tilgængelig opladning. Derfor er vi naturligvis glade for, at Danmark har fået markant flere ladestandere i 2023, men det skal gå endnu stærkere, hvis ladeinfrastrukturen skal følge med udviklingen i bilparken, siger Mads Rørvig, Adm. Direktør for De Danske Bilimportører.

Læs også: Ladeoperatør med ambitiøst vokseværk.

8.000 nye ladepunkter sidste år