Carlsberg Byen og Clever opstiller 138 ladepunkter

Der kommer væsentlig flere ladepunkter til Vesterbro/Valby-området næste år. Ladeoperatøren Clever og Udviklingsselskabet Carlsberg Byen P/S har netop indgået aftale om etableringen af hele 132 ladepunkter og seks lynladepunkter. Lynladerne giver elbilister mulighed for at lade en elbil på bare 15-20 minutter afhængigt af bilens evne til at lynlade.

Stort set al parkering i Carlsberg Byen foregår under jorden. Derfor vil de mange nye ladepunkter blive fordelt i kvarterets 11 p-kældre.

– Vi oplever, at efterspørgslen på el-ladere allerede nu er stor – og den bliver kun større herfra. Derfor er vi glade for at kunne tilbyde gode lademuligheder for både beboere og besøgende til kvarteret, fortæller Jens Nyhus. Han er adm. direktør i Udviklingsselskabet Carlsberg Byen P/S.

Der forventes flere end 5.500 beboere i kvarteret på den gamle bryggerigrund i slutningen af 2022.

De nye ladepunkter vil indgå naturligt i Clevers offentlige ladenetværk. Man vil både kunne oplade gennem abonnement hos Clever og forbrugsafregnet per kilowatttime, hvor man kan bruge ladebrik, kreditkort på lynladestanderne og betale direkte gennem apps fra Clever og tredjeparter.

– Carlsberg Byen bidrager direkte til at gøre det nemmere at være elbilist for borgere og besøgende i kvarteret. Særligt i store byer som København, hvor vi bor tæt og ofte i etagebolig med begrænset mulighed for at sætte en ladeboks op selv, er det afgørende, at vi sammen investerer massivt i at udbygge det offentlige ladenetværk. Det kan kun lade sig gøre, hvis vi står sammen som borgere, virksomheder og kommuner, som det er tilfældet her, fortæller Casper Kirketerp-Møller, der er adm. direktør hos Clever.

Carlsberg Byen og Clever opstiller 138 ladepunkter