Mere end 6.000 lynladepunkter i Danmark

Danmark har passeret endnu en vigtig milepæl i den grønne omstilling: mere end 6.000 offentlige lynladepunkter står klar langs motorveje, i byer og på rastepladser. Det betyder, at du som elbilist sjældnere end nogensinde skal bekymre dig om at løbe tør for strøm – eller stå i kø for at lade.

Ifølge brancheorganisationen Dansk e-Mobilitet er der nu i alt over 46.000 offentlige ladere i Danmark, når man også tæller almindelige AC-ladere med. Dertil kommer mere end 250.000 private ladebokse hjemme i carporte og garager – og et ukendt antal semioffentlige ladere ved arbejdspladser og butikker.

“Investeringerne i ladeinfrastruktur går faktisk hurtigere end danskernes køb af elbiler. Vi er rigtig godt rustet,” siger Vibeke Agerdal, formand for Dansk e-Mobilitet.

Det siger ikke så lidt, for elbilsalget buldrer derudad: over 500.000 elbiler kører nu på danske veje – mod bare 3.000 for 15 år siden. Og med en elbilandel på mere end 60 procent af nybilsalget er Danmark blandt de hurtigst elektrificerede lande i Europa.

For dig som elbilist betyder 6.000 lynladere ikke bare flere muligheder – men hurtigere og mere fleksible køreture. Det er slut med ladeangst og ruteplaner med omveje; du kan oftere bare køre afsted og lade, når det passer.

Mere end 6.000 lynladepunkter i Danmark