Her kommer der 607 nye hurtig- og lynladepunkter

Placeringen af 316 regeringsstøttede ladestandere med i alt 607 hurtig- og lynladepunkter er nu blevet offentliggjort. De fordeles jævnt over hele landet – blandt andet kommer der hele 11 lynladestandere langs den jyske vestkyst. Den præcise placering kan ses på kortet længere nede i artiklen.

I alt opsættes der 191 lynladestandere og 125 hurtigladestandere. Det er Vejdirektoratet, der har vurderet ansøgninger og foretaget prioritering og udvælgelse af ansøgninger.

Den geografiske spredning har været et af kriterierne for tildeling af støttemidler. Udover geografisk placering har en vurdering af behovet for støtte også spillet en rolle i områder, hvor markedet ikke af sig selv har opstillet hurtig- og lynladepunkter.

Derudover har ladeeffekt ift. omkostning, administrativ adgang og prisniveau for brugerne også været kriterier i udvælgelsen.

70 forskellige operatører

Staten har puttet 64,4 millioner kroner i puljen, som er blevet fordelt mellem 70 (!) operatører. Der blev søgt tilskud til mere end 800 projekter, hvoraf de 240 fik tilskud. Statens dækker op til 25 procent af totalomkostningerne på de projekter, der blev godkendt.

I juni måned 2021 blev der afsat i alt 215 millioner kroner til medfinansiering af offentligt tilgængelige ladestandere. Det er de første knapt 65 millioner herfra, der nu er blevet fordelt.

Senere i år åbner en ny pulje på de resterende 150 millioner kroner til ladestandere for ansøgninger, hvoraf de 50 millioner kroner kan søges af operatører, partnerskaber og regioner. De resterende 100 millioner kroner er en pulje til medfinansiering af etablering af ladestandere på kommunale arealer, som kommunerne kan søge.

Transportministeriet har tidligere oplyst, at der er afsat i alt 337 millioner kroner til etablering af ladestandere i 2022 og 2023.

Klik for større (Illustration: Vejdirektoratet).

Her kommer der 607 nye hurtig- og lynladepunkter