300 nye ladepunkter klar i Jylland – perfekt timing for sommerferien

Hvis du planlægger at tage elbilen med på sommerferie i Jylland, er der gode nyheder: Ladeoperatøren PowerGo har netop færdiggjort en større udbygning af sit netværk, og mere end 300 nye ladepunkter er nu klar til brug i Midt- og Sønderjylland.

De nye ladestandere er allerede sat i drift i fire kommuner – Ikast-Brande, Haderslev, Varde og Vejen – og gør det både nemmere at lade op i hverdagen og på de længere ture mod kysten.

– Det er vigtigt for os, at elbilisterne oplever, at det er nemt og tilgængeligt at lade bilen op, også når de er på farten i sommerferien. Nu er der endnu flere muligheder for at tanke strøm, både i byerne og langs vejene, siger Frederikke Fog, udbudsleder hos PowerGo.

Lynladere ved motorveje og populære ferieområder

Udbygningen er især til gavn for bilister, der kører gennem det jyske på vej mod vestkysten eller de større sommerhusområder. Blandt de nye placeringer er der opsat lynladere på 150 kilowatt ved Herningmotorvejen ved afkørsel 37, Ikast Ø, hvor bilister hurtigt kan tanke strøm og køre videre.

I Varde Kommune er der også tænkt på turisterne. Her kan man nu lynlade med op til 300 kilowatt ved Blåvandvej 29A og Torvet 1 i Nørre Nebel – oplagte stop for både feriegæster og lokale.

Mest markant i Ikast-Brande

Ikast-Brande Kommune har fået det største løft med hele 152 nye ladepunkter, fordelt på 46 adresser. Her er der opsat ladestandere ved blandt andet skoler, daginstitutioner, rådhuset og tæt på Strøgcentret, hvor man også finder hurtigladere.

I alt er der sat 80 nye ladepunkter i drift i Vejen Kommune og 22 i Haderslev, blandt andet ved det historiske torv, Gravene.

Flere ladepunkter på vej

Alle PowerGos ladestandere leverer strøm fra vedvarende energikilder via moderselskabet PowerFields solcelleparker. Priserne er dynamiske, hvilket vil sige, at de følger elmarkedet time for time.  Elbil-ejere med Clever One-abonnement kan i øvrigt lade bilen “gratis” på PowerGos netværk.

De 300 nye ladepunkter er en del af PowerGos større udrulning i Danmark. Selskabet har allerede vundet 19 offentlige udbud og arbejder på at etablere over 1.600 offentlige ladepunkter i hele landet – blandt andet langs motorvejene.

300 nye ladepunkter klar i Jylland – perfekt timing for sommerferien